1.1 ความเสี่ยงเกี่ยวกับการดำเนินธุรกิจ

1.1.1 ความเสี่ยงเกี่ยวกับการพึ่งพาอุตสาหกรรมยานยนต์

ปีที่ผ่านมาอุตสาหกรรมยานยนต์ต้องเผชิญกับปัจจัยลบหลายด้าน
โดยเฉพาะวิกฤตราคาน้ำมันที่ปรับตัวสูงขึ้นอย่างมากส่งผลให้ราคาสินค้าอุปโภคบริโภคปรับตัวสูงขึ้นตามสภาวะต้นทุนที่เพิ่มขึ้น
และวิกฤติสินเชื่อซับไพร์มของสหรัฐฯ
ซึ่งนำไปสู่การอ่อนค่าของดอลลาร์สหรัฐและการชะลอตัวทางเศรษฐกิจ
ผู้ผลิตยานยนต์จึงพยายามกระตุ้นการซื้อด้วยการพัฒนาเครื่องยนต์ที่ประหยัดพลังงานและจัดกิจกรรมส่งเสริมการขายทุกรูปแบบ
การลดภาษีสรรพสามิตสำหรับรถยนต์ที่ใช้พลังงานทดแทนสามารถกระตุ้นกำลังซื้อได้อีกทาง
ตลาดส่งออกยังมีอัตราการเติบโตที่ดีในตลาดรถยนต์นั่งและรถกระบะ 1 ตัน
ส่วนตลาดรถจักรยานยนต์เติบโตขึ้นจากอานิสงค์ของราคาสินค้าเกษตรที่ปรับตัวสูงขึ้น
เป็นผลให้อัตราการขยายตัวโดยรวมของอุตสาหกรรมยานยนต์ยังคงเติบโตได้แบบค่อยเป็นค่อยไปไม่หวือหวาเหมือนหลายๆ
ปีที่ผ่านมา บริษัทฯ ได้ติดตามและประเมินทิศทางของผู้ผลิตยานยนต์อย่างใกล้ชิด
ปรับแผนทางการตลาดและกระบวนการผลิตให้รองรับกับกระแสการประหยัดเชื้อเพลิง
ควบคู่ไปกับการรักษาฐานลูกค้าเดิมและขยายการส่งออกไปยังตลาดใหม่ๆ อย่างต่อเนื่อง

1.1.2 ความเสี่ยงจากภาวะตลาดและการแข่งขัน

ภาวะตลาดและการแข่งขันในตลาดชิ้นส่วนยานยนต์จะคงเน้นเรื่องของคุณภาพ ราคา การจัดส่ง
และความสามารถในการวิจัยและพัฒนาร่วมกับผู้ผลิตยานยนต์เป็นสำคัญ
ภาวะตลาดและการแข่งขันในประเทศยังคงไม่มีอะไรเปลี่ยนแปลงไปมากเนื่องจากราคาของต้นทุนหลักมีการปรับตัวสูงขึ้นมาก
การแข่งขันในปีนี้จึงไม่เน้นในด้านราคามากนัก
แต่จะเน้นในด้านของศักยภาพในการควบคุมลดต้นทุนที่ไม่จำเป็นออกไป
สำหรับตลาดส่งออกต้องเผชิญกับสภาพการแข่งขันที่รุนแรงขึ้นเนื่องจากค่าเงินบาทแข็งค่าขึ้นอย่างต่อเนื่อง
มีผลให้คู่แข่งซึ่งมีความได้เปรียบทางด้านต้นทุนที่ต่ำกว่าเข้ามาชิงส่วนแบ่งการตลาด บริษัทฯ
จึงต้องปรับตัวโดยเน้นการเสริมสร้างศักยภาพการออกแบบและพัฒนา
ลดการสูญเสียจากการผลิตด้วยการยกระดับเทคโนโลยีการผลิตเพื่อเพิ่มขีดความสามารถในระยะยาวควบคู่ไปกับการวิจัยและพัฒนาร่วมกับบริษัทแม่เพื่อเตรียมความพร้อมในการเปลี่ยนแปลงทางเทคโนโลยียานยนต์ใหม่ๆ
ซึ่งมุ่งเน้นการประหยัดเชื้อเพลิงและเป็นมิตรกับสิ่งแวดล้อม

1.1.3 ความเสี่ยงจากการผันผวนของราคายาง

การเปลี่ยนแปลงของราคาวัตถุดิบอย่างรวดเร็วและผันผวนโดยเฉพาะราคายางธรรมชาติและยางสังเคราะห์ซึ่งเป็นวัตถุดิบหลักที่สำคัญของสินค้าของบริษัทฯ
เป็นความเสี่ยงที่กระทบต่อความสามารถในการทำกำไรของบริษัทฯ
โดยปกติราคายางธรรมชาติจะขึ้นอยู่กับปริมาณการผลิตและความต้องการใช้ยาง
โดยราคาจะมีการเปลี่ยนแปลงตาม

ราคาในตลาดโลก ในขณะเดียวกันการลงทุนในลักษณะการเก็งกำไรสินค้าโภคภัณฑ์ (Commodity
Hedge Fund) ซึ่งเป็นการเก็งกำไรในสินค้าโภคภัณฑ์ในหลายๆ
ชนิดรวมถึงยางพาราก็เป็นปัจจัยสำคัญต่อราคายางธรรมชาติ
ที่ผ่านมาราคายางพารามีความผันผวนและพุ่งขึ้นทำจุดสูงสุดใหม่ตามภาวะราคาน้ำมันดิบและสินค้าโภคภัณฑ์ที่สูงขึ้น
ส่วนยางสังเคราะห์ที่มีน้ำมันเป็นฐานในการผลิต
เมื่อราคาน้ำมันดิบมีแนวโน้มสูงขึ้นราคายางสังเคราะห์ก็มีแนวโน้มสูงขึ้นตามกัน
และเมื่อยางสังเคราะห์บางชนิดสามารถนำมาใช้ทดแทนยางธรรมชาติได้จึงกดดันราคายางธรรมชาติให้มีราคาสูงขึ้นเช่นกัน

ผลจากการเปลี่ยนแปลงและผันผวนของราคายางพาราในปีที่ผ่านมาส่งผลต่อภาวะต้นทุนที่สูงขึ้นของบริษัทฯ
และความสามารถในการทำกำไรลดลง ที่ผ่านมาบริษัทฯ
ได้ดำเนินการบริหารต้นทุนอย่างเต็มที่เพื่อให้เกิดผลกระทบต่อบริษัทฯ น้อยที่สุด เช่น
ปรับปรุงกระบวนการผลิตเพื่อเพิ่มผลผลิตและใช้วัตถุดิบให้คุ้มค่าที่สุด
ปรับแผนการจัดซื้อให้เหมาะสมตามสภาวการณ์เพื่อให้เกิดประโยชน์สูงสุด
การควบคุมสินค้าคงคลังในปริมาณที่เหมาะสม การพัฒนาสินค้าที่เพิ่มมูลค่า
การขอปรับราคาสินค้ากับลูกค้า และลดค่าใช้จ่ายที่ไม่จำเป็นออกไป เป็นต้น

1.2 ความเสี่ยงด้านการเงิน

1.2.1 ความเสี่ยงจากอัตราแลกเปลี่ยน

เนื่องจากบริษัทฯ มีการนำเข้าวัตถุดิบและส่งออกสินค้าบางส่วนในสกุลเงินต่างประเทศ เช่น
ดอลลาร์สหรัฐ, เยนญี่ปุ่น, และยูโร
การผันผวนของอัตราแลกเปลี่ยนอาจส่งผลกระทบต่อต้นทุนและรายได้ของบริษัทฯ
ปีที่ผ่านมาค่าเงินบาทมีความผันผวนค่อนข้างมากซึ่งเป็นผลมาจากปัญหาวิกฤตสินเชื่อซับไพร์มและสถานบันการเงินของสหรัฐซึ่งลามไปถึงสถาบันการเงินในประเทศต่างๆ
ทั่วโลก รวมถึงปัญหาความขัดแย้งทางการเมืองในประเทศไทยที่ยังคงดำเนินอยู่

บริษัทฯ จึงเฝ้าติดตามสถานการณ์ความเคลื่อนไหวของอัตราแลกเปลี่ยนอย่างใกล้ชิด
โดยดำเนินการปิดความเสี่ยงบางส่วนด้วยการทำสัญญาซื้อขายเงินตราต่างประเทศล่วงหน้าซึ่งส่วนใหญ่มีอายุไม่เกิน
1 ปี และใช้อนุพันธ์ทางการเงินต่างๆ
เพื่อใช้เป็นเครื่องมือในการบริหารความเสี่ยงตามความเหมาะสม

1.2.2 ความเสี่ยงจากอัตราดอกเบี้ย

บริษัทฯ มีความเสี่ยงจากอัตราดอกเบี้ยที่สำคัญอันเกี่ยวเนื่องกับเงินฝากสถาบันการเงิน
เงินเบิกเกินบัญชี และเงินกู้ยืมระยะยาวที่มีดอกเบี้ย
อย่างไรก็ตามสินทรัพย์และหนี้สินทางการเงินส่วนใหญ่มีอัตราดอกเบี้ยที่ปรับขึ้นลงตามอัตราตลาดหรือมีอัตราดอกเบี้ยที่คงที่ซึ่งใกล้เคียงกับอัตราตลาดในปัจจุบัน
รวมทั้งบริษัทฯ ใช้เงินสดหมุนเวียนมาลงทุนเป็นส่วนใหญ่และทยอยชำระคืนเงินกู้มาโดยตลอด
เป็นผลให้มีความเสี่ยงจากอัตราดอกเบี้ยในระดับที่ต่ำ

1.3 ความเสี่ยงด้านการให้สินเชื่อ

บริษัทฯ มีความเสี่ยงด้านการให้สินเชื่อที่เกี่ยวเนื่องกับลูกหนี้การค้าในระดับต่ำ เพราะบริษัทฯ
มีการกำหนดนโยบายและวิธีการในการควบคุมสินเชื่อในระบบที่ชัดเจน
มีการตรวจสอบความสามารถในการชำระเงิน
สภาพคล่องและกำหนดวงเงินสินเชื่อตามความสามารถในการชำระเงินของลูกค้าแต่ละรายก่อนอนุมัติการทำธุรกรรม
รวมถึงมีฐานลูกค้าส่วนใหญ่เป็นกลุ่มผู้ผลิตยานยนต์รายใหญ่ซึ่งมีความสามารถในการชำระหนี้เป็นอย่างดีเสมอมา